
ACORD 356/2006, DE 20 DE DESEMBRE, DEL PLE DEL CONSELL DE L’AUDIOVISUAL DE CATALUNYA

Expedient sancionador 146/2006-S Ràdio El Papiol (Ajuntament del Papiol)

1. El Ple del Consell de l’Audiovisual de Catalunya en la sessió de 18 d’octubre de 2006, va acordar l’obertura, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència als operadors de radiodifusió sonora per ones terrestres amb modulació de freqüència de gestió pública i privada relacionats a l’Annex I i a  l’Annex II, i als operadors de televisió local de gestió pública i privada relacionats a l’Annex III i l’Annex IV respectivament, que s’incorporaven a l’esmentat acord com a part integrant del mateix, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulessin  les manifestacions oportunes, arran la manca de comunicació al Consell del Audiovisual de Catalunya sobre el compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponent al segon trimestre de l’any 2006. Aquest Acord va ser notificat oportunament a tots els operadors relacionats als Annexos esmentats.

2. Posteriorment determinats operadors de televisió local de gestió privada i pública i de radiodifusió sonora per ones terrestres amb modulació de freqüència de gestió pública van donar resposta, a través de les al·legacions, al requeriment d’informació sol·licitat, al qual va donar lloc l’obertura del període d’informació prèvia, per la qual cosa el Consell de l’Audiovisual de Catalunya, mitjançant l’Acord 317/2006, de 7 de novembre, va decidir tancar el període d’informació prèvia en relació als operadors que havien complert amb el requeriment d’informació i arxivar els expedients corresponents.

D’altra banda, una vegada transcorregut el termini atorgat, sense que la resta d’operadors haguessin fet al·legacions ni presentat la informació requerida, el Consell de l’Audiovisual de Catalunya va aprovar l’Acord 326/206, de 15 de novembre mitjançant el qual s’incoava un procediment sancionador als operadors de radiodifusió sonora per ones terrestres amb modulació de freqüència de gestió pública i privada, i als operadors de televisió local de gestió pública i privada, que no havien complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000 de 4 de maig del Consell de l’Audiovisual de Catalunya, en relació al segon paràgraf de l’article 11 de la llei dita.
Això no obstant, després d’ésser aprovat l’Acord esmentat, però amb anterioritat al lliurament de les corresponents notificacions, l’operador Ràdio El Papiol, nom comercial de l’operador de radiodifusió sonora per ones mètriques amb modulació de freqüència de l’Ajuntament del Papiol  ha donat resposta, a través de les al·legacions i la tramesa de l’oportuna documentació, al requeriment d’informació sol·licitat el qual va donar lloc a l’obertura del període d’informació prèvia.

DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1. Notificar a Ràdio El Papiol l’Acord 326/2006, de 15 de novembre, d’incoació de l’expedient sancionador.

2. Estimar les seves al·legacions i sobreseure l’expedient sancionador incoat a Ràdio El Papiol, nom comercial de l’operador de radiodifusió sonora per ones mètriques amb modulació de freqüència de l’Ajuntament del Papiol
3. Arxivar l’expedient de l’operador Ràdio El Papiol (Exp. 146/2006-S)
4. Notificar aquests acords a l’interessat.

Barcelona, 20 de desembre de 2006
Josep M. Carbonell i Abelló                                    Rafael Jorba i Castellví
President                                                                 Conseller secretari

